Dohoda medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu (ďalej len „TFTP“) nadobudla platnosť 1. augusta 2010.

Procedurálne aspekty

V článku 13 dohody sa stanovujú pravidelné spoločné preskúmania ustanovení o bezpečnostných opatreniach, kontrolách a reciprocite, ktoré majú vykonávať skupiny pre preskúmanie z Európskej únie a zo Spojených štátov. Z EÚ sú delegovaní zástupcovia Európskej komisie a dvoch orgánov pre ochranu údajov z členských štátov EÚ. Za USA sú delegovaní zástupcovia Ministerstva financií USA. Do skupín pre preskúmanie môžu byť zaradení aj odborníci na bezpečnosť a ochranu údajov a osoby so skúsenosťami z oblasti súdnictva.

Táto správa sa týka šiesteho spoločného preskúmania dohody od jej nadobudnutia platnosti a vzťahuje sa na obdobie od 1. decembra 2018 do 30. novembra 2021. Predchádzajúce spoločné preskúmania dohody sa uskutočnili vo februári 2011, v októbri 2012, v apríli 2014, v marci 2016 a v januári 2019. Dňa 27. novembra 2013 Komisia prijala oznámenie o spoločnej správe Komisie a Ministerstva financií USA o hodnote údajov poskytnutých v rámci Programu na sledovanie financovania terorizmu (TFTP) podľa článku 6 ods. 6 dohody.

V súlade s článkom 13 ods. 3 dohody zastupovala Európsku úniu na účely preskúmania Európska komisia, pričom Spojené štáty zastupovalo Ministerstvo financií USA. Skupinu EÚ pre preskúmanie viedol vyšší úradník Komisie a tvorili ju dovedna dvaja členovia útvarov Komisie, ako aj zástupcovia dvoch orgánov pre ochranu údajov z členských štátov EÚ.

Šieste spoločné preskúmanie sa uskutočnilo v dvoch hlavných fázach: 8. marca 2022 v priestoroch Europolu v Haagu a 29. a 30. marca 2022 na Ministerstve financií USA vo Washingtone.

Táto správa je založená na informáciách obsiahnutých v písomných odpovediach, ktoré Ministerstvo financií USA poskytlo v dotazníku EÚ zaslanom pred preskúmaním, informáciách získaných v rozhovoroch s pracovníkmi ministerstva financií a členmi skupiny USA pre preskúmanie, ako aj na informáciách obsiahnutých v iných verejne dostupných dokumentoch tohto ministerstva. V správe sa okrem toho zohľadňujú informácie poskytnuté zamestnancami Europolu počas preskúmania vrátane príspevkov od úradníka Europolu pre ochranu údajov. S cieľom skompletizovať dostupné informácie sa Komisia stretla aj s určeným poskytovateľom, ktorý jej dal doplňujúce informácie, a 24. januára 2022 usporiadala schôdzu na účely získania spätnej väzby od členských štátov týkajúcej sa ustanovení dohody o reciprocite.

Odporúčania a záver

Na základe informácií a vysvetlení, ktoré poskytlo Ministerstvo financií USA, Europol, určený poskytovateľ a nezávislí kontrolóri, a na základe overenia príslušných dokumentov a náhodne vybranej vzorky žiadostí o objednávku na prípravu údajov a vyhľadávaní v údajoch poskytnutých v rámci programu TFTP je Komisia celkovo presvedčená, že dohoda a jej bezpečnostné opatrenia a kontroly sa riadne vykonávajú.

Europol vykonáva svoje úlohy týkajúce sa overovania plne v súlade s článkom 4 na základe podrobných a pravidelne aktualizovaných podporných dokumentov, ktoré dostáva od Ministerstva financií USA. Mechanizmus dohľadu funguje hladko a účinne zabezpečuje, aby spracovanie údajov bolo v súlade s podmienkami stanovenými v článku 5 vrátane overenia toho, že údaje boli preskúmané len vtedy, ak existovala predchádzajúca informácia alebo dôkaz, na základe ktorých sa bolo možné domnievať, že predmet vyhľadávania má súvislosť s terorizmom alebo jeho financovaním. Všetky neextrahované údaje sa vymažú najneskôr päť rokov od ich prijatia v súlade s článkom 6 ods. 4 dohody.

Program TFTP je aj naďalej kľúčovým nástrojom na poskytovanie včasných, presných a spoľahlivých informácií o činnostiach, pri ktorých existuje podozrenie na plánovanie a financovanie teroristických činov. Pomáha identifikovať a sledovať teroristov a ich podporné siete na celom svete. Počas súčasného obdobia preskúmania EÚ naďalej výrazne profitovala z programu TFTP a takmer 50 % poznatkov získaných na základe všetkých vyhľadávaní smerovalo do Europolu a členských štátov EÚ. V niektorých prípadoch napomohli informácie poskytnuté podľa dohody pri napredovaní určitých vyšetrovaní v súvislosti s teroristickými útokmi na území EÚ.

Aj keď priemerný počet poznatkov za mesiac počas obdobia preskúmania poklesol z 2 232 na 1 631, prevažne z dôvodu pandémie COVID-19, zostal na vysokej úrovni a ďalej dokazoval hodnotu dohody. Počet vyhľadávaní za mesiac poklesol z 1 115 na 828, resp. o 26 % v porovnaní s predchádzajúcim obdobím preskúmania.

Povinná telepráca v Spojených štátoch od marca do mája 2020 významne neovplyvnila ustanovenia o bezpečnostných opatreniach, kontrolách a reciprocite stanovené v dohode. Úloha kontrolórov, audítorov a dozor nad bezpečnostnými opatreniami na ochranu utajovaných skutočností boli ovplyvnené iba z hľadiska úpravy počtu zamestnancov. Hoci Ministerstvo financií USA počas tohto obmedzeného obdobia nezaslalo nové žiadosti o získanie údajov podľa článku 4, Komisia je spokojná, že toto ministerstvo dokázalo odpovedať na naliehavé a prioritné žiadosti o vyhľadávanie v rámci programu TFTP počas tohto obdobia v súlade s podmienkami stanovenými v článku 5 dohody.

Pokiaľ ide o potenciál ďalšieho zlepšenia, Komisia berie na vedomie, že Ministerstvo financií USA v ročnom hodnotení svojich žiadostí podľa článku 4 posudzuje typy správ a geografické regióny, v prípade ktorých je najvyššia, resp. najnižšia odozva pri vyhľadávaní v rámci programu TFTP. Navrhuje však, aby sa výsledok takéhoto posúdenia v ďalších žiadostiach podľa článku 4 vysvetľoval podrobnejšie. Takéto podrobnejšie vysvetlenia by mohli lepšie preukázať, že Ministerstvo financií USA upravilo formuláciu svojich žiadostí s cieľom obmedziť na minimum množstvo údajov požadovaných od určeného poskytovateľa v súlade s článkom 4 ods. 2.

Komisia ďalej navrhuje, aby Ministerstvo financií USA zlepšilo svoje mechanizmy s cieľom preskúmať potrebu zachovania „extrahovaných údajov“ a zabezpečiť, aby sa tieto údaje uchovávali len tak dlho, ako to bude potrebné pre konkrétne vyšetrovanie alebo trestné stíhanie, na ktoré sa používajú (článok 6 ods. 7). Komisia navrhuje, aby Ministerstvo financií USA pri preskúmaní takéhoto uchovávania údajov zaviedlo písomné postupy.

V tejto súvislosti Komisia žiada členské štáty, aby zvýšili svoje úsilie, pokiaľ ide o informovanie Europolu ako jednotného kontaktného miesta, keď sa príslušný prípad s konečnou platnosťou ukončí, a následné poskytnutie takýchto informácií Ministerstvu financií USA, čo by v zásade malo viesť k vymazaniu extrahovaných údajov týkajúcich sa daného prípadu, ak neexistujú ďalšie vyšetrovania založené na extrahovaných údajoch. Europol a členské štáty by mali vytvoriť a zaviesť postupy na poskytovanie takejto spätnej väzby. Pozornosť by sa mala venovať aj extrahovaným údajom, ktoré preskúmavajú analytici Ministerstva financií USA, ale nepovažujú sa za relevantné v súvislosti s konkrétnym vyšetrovaním, a preto by sa v súvislosti s daným vyšetrovaním nemali ďalej šíriť. Pokiaľ ide o extrahovanie a tlačenie takýchto údajov, Komisia Ministerstvu financií USA odporúča vypracovať písomné usmernenia týkajúce sa správy dokumentov pre používateľov/analytikov programu TFTP, ktorými by zabezpečilo uchovávanie takýchto extrahovaných údajov v súlade s článkom 6 ods. 7.

Okrem toho by členské štáty mali v záujme aktívnej výmeny informácií s Ministerstvom financií USA poskytovať Europolu pravidelnú spätnú väzbu o pridanej hodnote poznatkov získaných z tohto ministerstva v rámci programu TFTP, ktoré by mohli ďalej zlepšiť kvalitu a kvantitu informácií vymieňaných na základe článkov 9 a 10. Komisia vyzýva Europol, aby pokračoval vo svojom úsilí aktívne zvyšovať povedomie o programe TFTP a aby podporoval členské štáty, ktoré ho žiadajú o rady a skúsenosti pri vypracúvaní cielených žiadostí podľa článku 10. Komisia takisto vyzýva členské štáty, aby naplno využívali možnosti dostupné v rámci programu TFTP.

Komisia poznamenáva, že postupy na spracovanie žiadostí osôb, na základe ktorých sa má zabezpečiť, aby boli dodržané práva týchto osôb na ochranu údajov v súlade s dohodou, podľa všetkého fungujú efektívne. Komisia takisto poznamenáva, že Rada USA pre dohľad nad ochranou súkromia a občianskych slobôd v novembri 2020 v kontexte preskúmania vykonávania dohľadu nad programom TFTP uviedla, že z preskúmania vyplýva, že program je dôkladne navrhnutý, poskytuje významnú hodnotu v boji proti terorizmu a náležitým spôsobom chráni súkromie jednotlivcov. Komisia zdôrazňuje význam toho, aby úradník Ministerstva financií USA pre ochranu súkromia, ktorý je poverený vykonávaním článku 15 a 16 dohody, ďalej vyvíjal úsilie v oblasti sprístupňovania práva na prístup a nápravu pre osoby a aby zvážil, ako možno postupy otestovať v prípade absencie špecifických žiadostí.

Komisia víta trvalú transparentnosť orgánov USA pri výmene informácií, čo poukazuje na hodnotu programu TFTP pre medzinárodné úsilie zamerané na boj proti terorizmu. Podrobné informácie o tom, ako sa údaje poskytnuté v rámci programu TFTP môžu používať a ako sa používajú, ako aj konkrétne prípady ich použitia uvedené v spoločnej správe o hodnote údajov a v rámci tohto preskúmania jasne ozrejmujú fungovanie programu TFTP a jeho pridanú hodnotu pre bezpečnosť na oboch stranách Atlantiku, keďže naďalej predstavuje dôležitý nástroj na podporu analytikov a vyšetrovaní zameraných na boj proti terorizmu, napríklad pri identifikácii predtým neznámych teroristov a osôb poskytujúcich finančnú podporu.